Bruxelles, 20. ožujka 2019.

**HR**

**SKUPINA POSLODAVCA IZ EGSO-a POZIVA NA OTVORENU, UJEDINJENU I SNAŽNU EUROPSKU UNIJU**

***Kao europski predstavnici poslodavaca i poduzetnika, zalažemo se za Europsku uniju i njezine vrijednosti demokracije, slobode, temeljnih prava i vladavine prava.***

**Predano radimo na jačanju EU-a.** Samo snažan EU može uspjeti u kontekstu globalnog tržišnog natjecanja, nesigurnosti i poremećaja te europskim građanima pružiti sigurnost i dobrobit. Snažan EU je gospodarski, socijalno i ekološki održiv i otporan.

**Smatramo da je EU to jači što je ujedinjeniji** – u svojoj raznolikosti. Jedinstvo donosi unutarnju učinkovitost i vanjski utjecaj. Zajedničkim ciljevima, odlukama i djelovanjem rješavaju se pitanja koja se ne mogu riješiti samo donošenjem mjera na nacionalnoj razini.

**Uvjereni smo da snaga EU-a leži u njegovoj privlačnosti** i njegovoj sposobnosti da građanima omogući europski načina života. Da bi to bilo moguće, EU poduzećima mora osigurati dobre uvjete poslovanja.

**Pozivamo na uspostavu konkurentnog poslovnog okruženja** koje poduzeća potiče na inovacije, ulaganja i trgovinu i time im omogućuje da uspješno posluju i građanima osiguraju radna mjesta, robu i usluge. Tako se ostvaruju i javni prihodi za obrazovanje, zdravstvenu skrb i socijalne sustave te za unutarnju i vanjsku sigurnost. Stoga su gospodarski i socijalni napredak usko povezani.

**Čvrsto vjerujemo u otvoreno gospodarstvo otvorenih tržišta i poštenog tržišnog natjecanja.** Poduzeća imaju veća tržišta i bolji pristup resursima, a građani veći izbor robe i usluga te mogućnost putovanja, studiranja i rada u inozemstvu. Stoga pozivamo na potpuno funkcionalno jedinstveno tržište te vanjsku trgovinu utemeljenu na pravilima.

**Smatramo da paralelno s otvorenim gospodarstvom mora postojati i otvoreno društvo.** Zabrinuti smo zbog populističkih, autoritarnih i ksenofobnih pokreta koji djeluju suprotno načelima otvorenog društva utemeljenog na zajedničkim temeljnim vrijednostima EU-a.

**Zalažemo se za društvo koje se oslanja na dijalog i dobro upravljanje.** To znači da se donošenje odluka temelji na demokraciji, potpunoj usklađenosti s vladavinom prava, načelom supsidijarnosti i transparentnosti te na uključenosti civilnog društva. Dinamično civilno društvo i socijalni dijalog ključna su jamstva progresivnog i povezanog društva.

**Pozivamo na donošenje politika koje omogućavaju i potiču** kreativnost, inovacije, kontinuirano učenje, agilnost i poduzetnički duh u svim segmentima društva. Otvoreno društvo oslanja se na slobodu i odgovornost, a ne na zapovijedanje i nadzor.

**Poštujemo raznolikost i smatramo je velikom prednošću** EU-a. To podrazumijeva bogatstvo kultura i prirodnih značajki diljem zemalja, ali i raznolikost u pogledu roda, invaliditeta, rase, seksualne orijentacije, dobi, vjere i uvjerenja ili bilo kojeg drugog osobnoga obilježja.

**Uvjereni smo da otvorenost povećava stabilnost i sigurnost**, kako gospodarstva tako i društva, zahvaljujući većoj međusobnoj ovisnosti i interakciji. Zato EU umjesto ograda treba graditi mostove.

**Na kraju, vjerujemo da otvoreno gospodarstvo i društvo koriste svima** i da bi oni mogli potaknuti novo povjerenje u EU. Ta pozitivna sprega otvorenog, ujedinjenog i jakog EU-a mogla bi se i trebala nastaviti.

\_\_\_\_\_\_\_\_\_\_\_\_\_